दिल्ली : नौकरी से निकाले गए कोरोना योद्धाओं ने किया प्रदर्शन, सरकार से कहा अपने बरसाये फूल वापस ले और उनकी नौकरी वापस दे
सुनीता, जो एक लैबटेक्निश्यन, उन्होंने न्यूज़क्लिक को बताया, "हमने कोरोना में अपनी और परिवार की चिंता के बिना काम किया। कोरोना के दौरान दोबारा कोरोना भी हुआ, लेकिन फिर भी हमने काम किया।आज हमें निकाल दिया जा रहा है। मैं एक लैब टेक्नशियन हूँ और मैंने कोरोना के दौरान कोरोना सैंपलिंग और जाँच की है। आज बिना किसी नोटिस के हमें अप्रैल में निकाल दिया गया है। मैंने अपने जीवन के 13-14 साल अस्पताल को दे दिए और आज उन्होंने हमें निकाल दिया गया। मैं सिंगल पैरेंट हूँ और बताओ मै क्या करूं? मुझे अब इस उम्र में कौन काम देगा? अस्पताल कह रहा है अब हमें आपकी जरूरत नहीं है, लेकिन वो हमारे बारे में कुछ सोच नहीं रहे हैं। ये कहीं से भी न्याय है क्या?” सुनीता राम मनोहर लोहिया अस्पताल में ठेके पर लैब टेक्निशयन का काम कर रही थीं। इन्हें भी केंद्र के तहत आने वाले अस्पताल आरएमल ने सैकड़ों अन्य कर्मचारियों के साथ बहार निकाल दिया है।
ये सिर्फ एक सुनीता या सिर्फ़ आरएमल अस्पताल की कहानी नहीं है। बल्कि कोरोना के दूसरी लहर के बाद केंद्र और दिल्ली सरकारों के अस्पतालों में ये आम बात हो गई है। इसी छटनी ख़िलाफ़ बुधवार को दिल्ली के कम से कम पांच अस्पताल से निकाले गए सैंकड़ो कर्मचारियों ने संसद के पास विरोध प्रदर्शन किया और सरकार से मांग की कि वो उन्हें कोरोना के दौरन दिए गए फूल वापस लेले और उन्हें उनकी नौकरी वापस देदे।
प्रदर्शनकारियों ने दिल्ली के विभिन्न अस्पतालों में स्वास्थ्य कर्मचारियों की छटनी के खिलाफ काफी रोष जताया है। जैसा कि हम सभी को याद है कि मोदी सरकार ने कॉरोनकाल के दौरान कैसे 'कोविड योद्धाओं' के ऊपर पुष्पवर्षा करवाई थी। परन्तु नौकरी से निकाले जाने से आक्रोशित कर्मचारियों ने 27 अपरल को अपने प्रदर्शन के दौरान जंतर-मंतर पर केंद्र सरकार को विरोध स्वरूप 'फूल' लौटाए और कहा कि उनकी नौकरियां उन्हें वापस दी जाएं।
प्रदर्शन में लेडी हार्डिंग मेडिकल कॉलेज, डॉक्टर राम मनोहर लोहिया अस्पताल, कलावती सरन बाल अस्पताल, राजकुमारी अमृत कौर कॉलेज ऑफ नर्सिंग इत्यादि संस्थानों से निकाले गए कोविड योद्धाओं ने भागीदारी की। ये विरोध प्रदर्शन सेंट्रल ट्रेड यूनियन ऐक्टू के बैनर तले हुआ था।
पुष्पा भी अस्पताल में एक स्वाथ्य कर्मी हैं और पिछले डेढ़ दशक से कार्यरत थीं। उन्हें भी सरकार ने बिना किसी नोटिस के काम से हटा दिया। उन्होंने हमें बताया कि कि अब नौकरी तो चली गई, अब हमारे पास सड़क पर संघर्ष के आलावा और कोई रास्ता नहीं बचा है।
इसी तरह यूनियन का लाल झंडा लिए साइड में खड़े लगभग 30 वर्षीय अमित ने बताया कि मैं अस्पताल में पिछले सात साल से हॉउस कीपिंग का काम करता आया था। लेकिन हमें 15 हज़ार रूपए वेतन दिया जाता था, औ फिर एक दिन मुझे अचानक निकाल दिया गया। ये भी नहीं बताया गया कि मेरी गलती क्या है?
अमित राजकुमारी अमृत कौर अस्पताल में कर्यरत थे ,वो बताते हैं कि उनके परिवार में चार लोग हैं। वो संगम विहार में किराए के माकन में रहते हैं। पहले ही इतने कम वेतन में परिवार का गुज़ारा चलाना मुश्किल हो रहा था, लेकिन अब वो भी नहीं आ रही है। अब समझ नहीं आ रहा है कि परिवार का पालन पोषण कैसे होगा?
मज़दूर यूनियन ने कहा कि कोविड महामारी के दौरान देशभर में हुई भारी तबाही के सबसे बड़े कारणों में से हमारी स्वास्थ्य-व्यवस्था का जर्जर होना था। तब इन स्वास्थ्य संस्थाओं को सुचारू रूप से चलाने के लिए भारी संख्या में कॉन्ट्रैक्ट कर्मचारियों की बहाली की गई थी। महामारी के भयंकर प्रकोप के दौरान, स्वास्थ्य मंत्रालय ने एक सर्कुलर जारी कर 100 दिन की 'कोविड ड्यूटी' पूरा करने वाले कर्मचारियों को 'पक्की नौकरी' की बात कही थी। आज के प्रदर्शन में मौजूद सभी कर्मचारियों ने सौ दिन से कहीं ज़्यादा अवधि की नौकरी की है, परंतु पक्की नौकरी तो दूर, अब कोविड योद्धाओं की कॉन्ट्रैक्ट की नौकरी भी छीनी जा रही है।
अमित की तरह उन्हीं के अस्पताल के साथी कुक भी इस प्रदर्शन में शामिल थे। अस्पताल ने 42 कुक को भी काम से निकाल दिया था। हालाँकि अभी कोर्ट के आदेश के बाद आठ कर्मचारियों की काम पर वापसी हो गई है। वो भी विरोध प्रदर्शन का हिस्सा थे। वो एक समूह में प्रदर्शन में बैठे थे। उन्होंने दावा किया कि उन्हें काम की जरूरत है, लेकिन अस्पताल ने उन्हें काम से हटा दिया और अब खाना बहार से महंगे दामों पर मंगाया रही है। अब भी वहां 40 से अधिक कर्मचारियों की जरूरत है, लेकिन आठ लोगों से ही काम ले रहे हैं।
अभिनव, जो पिछले 12 साल से राम मनोहर अस्पताल में prosthetic और orthostatic डिपॉर्टमेंट में काम करते थे। वो पोस्ट ग्रेजुएट हैं और अपने काम में माहिर हैं। फिर भी उन्हें हटा दिया गया है।
अभिनव ने बताया कि, “ये बड़ा भद्दा मज़ाक है। अस्पताल प्रशासन एक ओर कह रहा है अब हमारी जरूरत नहीं है। तो सवाल यह है कि क्या अब देश में विकलांगता खत्म हो गई है? जो हमारी जरूरत नहीं रही। आँकड़े बताते हैं कि अभी भी पूरे देश में प्रतिशत बच्चे विकलांग पैदा हो रहे हैं। ऐसे में अस्पताल के प्रशासन का यह कहना दिखाता है कि वो सिर्फ हमें हटाना चाहती है और कुछ नहीं।”
अभिनव आगे सरकारों पर गंभीर सवाल खड़ा करते हैं और इस पूरे छंटनी प्रक्रिया और ठेकाकरण को एक संगठित भ्रष्टाचार और घोटाला बताया। वे कहते हैं, “अभी ये वर्तमान कर्मियों को हटाकर नए लोगों का ठेके पर भर्ती करेंगे। उसमें 20 से 30 हज़ार रख लेंगे और फिर कुछ समय बाद उन्हें हटा देंगे। फिर यही प्रक्रिया शुरू होगी और ऐसे ही भ्रष्टाचार सतत चलता रहता है। इसलिए जरूरी है कि ठेकाकरण ख़त्म हो।”
लेडी हार्डिंग मेडिकल कॉलेज में कोविड के दौरान जान जोखिम में डालकर मरीजों की सेवा करने वाली मंजू जी ने बताया कि उन्होंने ड्यूटी करते हुए हज़ारों लोगों की जान बचाई है। आज उनकी सेवा के बदले उन्हें काम से निकाल दिया गया है। राजकुमारी अमृत कौर कॉलेज ऑफ नर्सिंग के कर्मचारियों ने भी अपनी आपबीती रखते हुए, संघर्ष जारी रखने की बात कही। आज के प्रदर्शन में दिल्ली सरकार के अधीन आने वाले, लोकनायक जयप्रकाश नारायण अस्पताल से निकाले गए कोविड योद्धाओं ने भी हिस्सा लिया।
लोक नायक जय प्रकाश अस्पताल (एलएनजेपी) के नर्सिंग स्टाफ में काम करने वाले अशोक भी इस प्रदर्शन में शामिल हुए थे। क्योंकि दिल्ली सरकार के अधीन आने वाले इस अस्पताल ने अशोक और उनके जैसे कई अन्य नर्स स्वाथ्य कर्मचारियों को कोरोना काल में इस्तेमला करके काम से हटा दिया है।
अशोक ने बताया कि जब हमें हटाया गया, तो हमने विरोध प्रदर्शन किया, जिसके बाद सरकार ने आश्वस्त किया कि हमें वो किसी और अस्पताल में काम देंगे, लेकिन कुछ नहीं दिया।
1543 ऐक्टू के राज्य सचिव सूर्य प्रकाश ने निकाले गए कोविड योद्धाओं को संबोधित करते हुए कहा कि हमारे ऊपर फूल बरसाकर सरकार ने हमारी नौकरी छीन ली। ये मोदी सरकार द्वारा कर्मचारियों के साथ किया गया बहुत भद्दा मजाक है। डॉक्टर राम मनोहर लोहिया अस्पताल के अंदर 12 से 17 वर्ष काम करने के बाद निकाले गए कर्मचारियों में शामिल पुष्पा ने कहा कि उन्हें केंद्रीय प्रशासनिक न्यायाधिकरण (CAT) से स्टे आर्डर मिलने के बावजूद काम से हटा दिया गया है।
गौरतलब है कि पिछले एक महीने से दिल्ली के विभिन्न अस्पतालों के बाहर चल रहे प्रदर्शनों के बावजूद केंद्र सरकार कर्मचारियों की सुनने को तैयार नहीं है। ऐक्टू के अध्यक्ष संतोष रॉय ने प्रदर्शन की समाप्ति की घोषणा करते हुए, आंदोलन तेज करने की बात कही है। संतोष राय ने दिल्ली के केजरीवाल सरकार पर भी हमला बोला और कहा जब पंजाब में चुनाव था तब वो वहां की जनता से कह रहे थे कि जाओ और दिल्ली की स्वास्थ्य सेवा देखकर आओ और यहाँ वो स्वास्थ्य कर्मचारियों को गैरकानूनी रूप से हटा रही है।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva